Ցերեկ և գիշեր (մուլտֆիլմ)

Ցերեկ և Գիշեր (), ամերիկյան կարճամետրաժ մուլտֆիլմ, նկարահանվել է Պիքսար ստուդիայի կողմից 2010 թվականին և ցուցադրվել է «Խաղալիքների պատմությունը։ Մեծ փախուստ» լիամետրաժ մուլտֆիլմի ցուցադրությունից առաջ։ Ռեժիսորը Թեդի Նյուտոնն է։ Առաջադրվել է Օսկար մրցանակի լավագույն կարճամետրաժ անիմացիոն ֆիլմ անվանակարգում, սակայն մրցանակն ստացել է «Կորած իրը»։

Ի տարբերություն Պիքսարի այլ կարճամետրաժ ֆիլմերի, այս անիմացիան իր մեջ պարունակում է 2D և 3D տարրեր։ «Դեպի վերև» ֆիլմի բեմադրող նկարիչ Դոն Շանկը կարծում է, որ «այն նման չէ նախկինում Պիքսարի կողմից ստեղծած որևէ այլ արտադրանքի»։ Սա Պիքսարի երկորդ մուլտֆիլմն է, որում օգտագործվել է 2D գրաֆիկա (առաջինը «Քո ընկերն առնետ է» ֆիլմն է)։

Սյուժե 
Ֆիլմը պատմում է Ցերեկվա և Գիշերվա հանդիպման մասին։ Սկզբում երկուսն էլ իրար անվստահությամբ են վերաբերվում, սակայն ավելի ուշ նկատում են միմյանց դրական հատկանիշները և դառնում են ընկերներ։

Օգտագործված ձայներ 
Բացի շրջակա միջավայրի ձայներից (բնության, թռչող ինքնաթիռների և այլ ձայներից) մուլտֆիլմում արտասանված միակ բառերը հատվածներ են ռադիոելույթից։ Ռադիոհեռարձակումը մուլտֆիլմում վերցված է ոգեշնչող հռետոր դոկտոր Վայն Դայերի դասախոսությունից։   
Ռեժիսոր Թեդի Նյուտոնը հիշում է, թե ինչպես էր ինքը երիտասարդ տարիքում լսում նրա ձայնագրությունները, և որոշում է ֆիլմում մի հատված մտցնել դրանից։ Ավելի ուշ ձայնագրությունը փոխարինվում է ջութակի երաժշտությամբ։  
Ռուսաստանում մուլտֆիլմը հնչյունավորել է Ստանիսլավ Կոնցևիչը։ Ուկրաիներեն թարգմանությամբ ֆիլմը հնչյունավորել է հայտնի քաղաքական գործիչ  
Արսենի Յացենյուկը։

Ծանոթագրություններ

Արտաքին հղումներ 
 Day & Night Pixar-ի կայքում 

Pixar-ի մուլտֆիլմեր
Անգլերեն ֆիլմեր
Ամերիկյան ֆիլմեր
2010 ֆիլմեր